Á wóg Mardoké á ngāwóg é mam mə́sə mə́ bɔban má, ńdɔ a ngáman nyǎb bīwɔ́man bíé, a bɔ́dɔ́ ńkud, a mǎn kúban ásǔb, a nyíán á zāŋ tísɔn étēde, a bwé ńsəm míńtyé ânyu. 2Ńdɔ a ngákə kwí á ḿbɛ̄ ńkúkúmá, amú á ngábə́ éki nâ mod á daŋ m̀bɛ́ ńkúkúmá a bəgə́ ńkud á nyɔ́l. 3Á mə̄bódā míńnam mísə̄ yā tə́bə́gá ǹkúkúmá ai abéndé díé bí ngákwí, Yúdɛ̌n yā étēde bə́ ngábə́ fɔ̄ɔ̄ və á məlunga mə́ áwú, eki bídí ai mənyú, miǹyón ai miǹnyanda; abuí dzam á bómbogo fɔ́ɔ́ və á miǹkud ai âsǔb á yōb. 4Ḿból bān bīníngá bə́ Estɛ̂r ai myǎg míé mí ngáman nyé tíē ndɔ́ŋ, miníngá ǹkúkúmá á mǎn fɔ̄ɔ̄ dzɔlan, təge ai kíé, a dzáá áfidí ásə. Ńdɔ a ngálóm Mardoké bīwɔ́man ná á bod á sɔ́di ǹkud; ákə̄ kwí, nyé təge yə́bə. 5Ńdɔ Estɛ̂r a lóe Hatak, m̀bɔ́g yǎ é myāg ńkūkúmá a ngāvə́ naa mí syé nyé, a lómó nyē ábə Mardoké, nâ á tóán yəm é mam mə́ lodo ai ḿfág mə́bēn mə́ tíége. 6Hatak a kwíí naa a kə lɛ̂ ai Mardoké á ńsəŋ étēde, á ǹsǐ yād m̀bɛ́ ńkúkúmá.